
Προς


τα Ελεγκτικά Γραφεία
[με την παράκληση να ενημερώσετε

σχετικά τα μέλη σας]

Θέμα:  Σχετικά με έκδοση νέου τριμηνιαίου περιοδικού του Σ.Ο.Ε.Λ. 

Σας γνωστοποιούμε ότι το Εποπτικό Συμβούλιο κατά την ΣΤ΄29/3/19.5.2010 συνεδρίασή του, αποφάσισε στο πλαίσιο της μορφωτικής και πολιτιστικής δραστηριότητας του να προχωρήσει στην έκδοση ενός περιοδικού που θα καλύψει ένα σημαντικό κενό στην οικονομική ενημέρωση και πληροφόρηση. Το περιοδικό του Σ.Ο.Ε.Λ. θα απευθύνεται πρωτίστως στα μέλη του, αλλά και σε στελέχη επιχειρήσεων με τους οποίους τα μέλη μας συναλλάσσονται, ως επίσης σε οικονομικούς παράγοντες αγοράς και σε οποιονδήποτε ενδιαφέρεται για τις οικονομικές εξελίξεις. 

Το περιοδικό θα εκδίδεται κάθε τρεις μήνες και προγραμματίζουμε το πρώτο τεύχος να εκδοθεί το προσεχή Σεπτέμβριο.

Στόχος μας είναι το περιοδικό να αποτελέσει πόλο συσπείρωσης της γνώσης και της εμπειρίας των μελών μας, πεδίο ανταλλαγής δημιουργικών απόψεων, εποικοδομητικού διαλόγου, προβληματισμού για τα θέματα που απασχολούν ή αφορούν στο επάγγελμα, βήμα διατύπωσης νέων ιδεών και πρωτοβουλιών αλλά και πλατφόρμα ενημέρωσης για τις διεθνείς εξελίξεις στον κλάδο μας και γενικότερα στην ελληνική και παγκόσμια οικονομία. 
Το περιοδικό θα είναι προσβάσιμο σε όλα τα μέλη μας και ως εκ τούτου καλούμε όλες και όλους τους συναδέλφους  να συμμετέχετε ενεργά  σε αυτή την προσπάθεια με άρθρα και γνώμες, ιδέες, έρευνες και αναλύσεις. Παρακαλούμε να αποφύγετε άρθρα που αναφέρονται στην στενή αποτύπωση λογιστικών γεγονότων, τα οποία καλύπτονται ήδη από άλλα έντυπα. Έμφαση πρέπει να δοθεί  στις νέες πραγματικότητες και στο πώς ο κλάδος μας μπορεί να συνεισφέρει σε αυτές αναβαθμίζοντας τον ρόλο του Επαγγέλματος στο τρέχον οικονομικό γίγνεσθαι.

Για να μπορέσουν να προβληθούν πολλές  απόψεις, ορίσαμε το μέγιστο μέγεθος παρουσίασης ενός ολοκληρωμένου θέματος να είναι μέχρι τέσσερις σελίδες, περίπου 2.000 λέξεις.

Το Εποπτικό Συμβούλιο του Σ.Ο.Ε.Λ., όρισε ως υπεύθυνο για την έκδοση του περιοδικού το μέλος του Εποπτικού Συμβουλίου κ. Βασίλη Καζά συνεπικουρούμενο από τον κ. Βάϊο Ριζούλη. 

Για την πρακτική διεκπεραίωση του περιοδικού συστήθηκε συντακτική επιτροπή αποτελούμενη από τους κ.κ. Βασίλη Καζά (Grant Thornton), Βάϊο Ριζούλη (ΣΟΛ), Αλαμάνο Παναγιώτη (ΣΟΛ), Μιχάλη Καραβά (Deloitte), Μαρίνα Καπετανάκη (KPMG), Στέφανο Κλιάφα (BDO), Κωνσταντίνο Νιφορόπουλο (ΩΡΙΩΝ), Αλεξάνδρα Σαμοθράκη (Abacus), Κατερίνα Κουλούρη (Grant Thornton) και Βίβιαν Τσαμαδού (PWC), η οποία με τη βοήθεια του επαγγελματία δημοσιογράφου Γιάννη Ν. Μπασκόζου (ΒΗΜΑ, Οικονομικός Ταχυδρόμος) θα αναλάβει και θα κατευθύνει  το συνολικό εγχείρημα. 

Για οποιαδήποτε διευκρίνηση, πληροφορία, αποστολή άρθρων και ιδεών απευθυνθείτε στα μέλη της συντακτικής επιτροπής ή στην κα Κατερίνα Κουλούρη (kkoulouri@grant-thornton.gr), η οποία ανέλαβε εκ μέρους της συντακτικής επιτροπής να συγκεντρώνει τα άρθρα. Να επισημάνουμε ότι όσοι επιθυμείτε να υποβάλετε κάποιο άρθρο για να συμπεριληφθεί στο 1o τεύχος (Σεπτέμβριος 2010), η καταληκτική ημερομηνία αποστολής του, είναι η 31η Αυγούστου 2010.

Είμαστε βέβαιοι ότι θα συνδράμετε όλοι στο εγχείρημα που αναλάβαμε έτσι ώστε το περιοδικό μας να γίνει μέσο προβολής και αναβάθμισης του ελεγκτικού θεσμού.   
Ο ΠΡΟΕΔΡΟΣ

ΤΟΥ ΣΩΜΑΤΟΣ ΟΡΚΩΤΩΝ ΕΛΕΓΚΤΩΝ ΛΟΓΙΣΤΩΝ

ΧΑΡΙΛΑΟΣ Π. ΑΛΑΜΑΝΟΣ

Ορκωτός Ελεγκτής Λογιστής
Εσωτερική διανομή: 

· Επιστημονικό Συμβούλιο Σ.Ο.Ε.Λ.
· Δ.Σ. Ι.Ε.Σ.Ο.Ε.Λ.

· Επιτροπή Διεθνών Σχέσεων

· Επιτροπή Εποπτείας των Λογαριασμών του Σ.Ο.Ε.Λ.

· Γραμματεία Σ.Ο.Ε.Λ.
· Λογιστήριο Σ.Ο.Ε.Λ. 

